b'\n_START_ARTICLE_\nAgnes de Poitou\n_START_PARAGRAPH_\nAgnes de Poitou (sau Agnes de Aquitania) (n. cca. 1025 \xe2\x80\x93 d. 14 decembrie 1077) a fost \xc3\xaemp\xc4\x83r\xc4\x83teas\xc4\x83 a Sf\xc3\xa2ntului Imperiu Roman de na\xc8\x9biune german\xc4\x83 \xc8\x99i regent\xc4\x83 a acestuia \xc3\xaentre 1056 \xc8\x99i 1062.\n_START_SECTION_\nFamilia\n_START_PARAGRAPH_\nAgnes era fiica ducelui Guillaume al V-lea de Aquitania cu Agnes de Burgundia. De asemenea, ea a fost sor\xc4\x83 cu ducii de Aquitania Guillaume al VI-lea, Eudes, Duke Guillaume al VII-lea \xc8\x99i Guillaume al VIII-lea. Bunicii s\xc4\x83i pe linie matern\xc4\x83 erau Otto-Wilhelm de Burgundia \xc8\x99i Ermentruda de Rheims.\n_START_SECTION_\nRegen\xc8\x9ba\n_START_PARAGRAPH_\nDup\xc4\x83 moartea so\xc8\x9bului ei din 1056, Agnes a slujit ca regent\xc4\x83 \xc3\xaen numele fiului ei, Henric al IV-lea. De\xc8\x99i se \xc3\xaenrudea cu regii din Italia \xc8\x99i Burgundia, Agnes nu a fost consemnat\xc4\x83 ca fiind un conduc\xc4\x83tor de mare reputa\xc8\x9bie. Pe parcursul regen\xc8\x9bei sale, ea a renun\xc8\x9bat la st\xc4\x83p\xc3\xa2nirea asupra a trei ducate, Bavaria, Suabia \xc8\x99i Carintia, \xc3\xaen favoarea unor rude._NEWLINE_Agnes s-a opus reformei Bisericii \xc8\x99i a luat partea disiden\xc8\x9bilor italieni care procedau \xc3\xaen acela\xc8\x99i sens. Papa \xc8\x98tefan al IX-lea, care nu avea posibilit\xc4\x83\xc8\x9bile pentru a intra efectiv \xc3\xaen posesia Romei din cauza alegerii de c\xc4\x83tre aristocra\xc8\x9bia roman\xc4\x83 a unui antipap\xc4\x83, Benedict al X-lea, i-a trimis pe Hildebrand de Sovana \xc8\x99i pe Anselm de Lucca (viitorii papi Grigore al VII-lea \xc8\x99i Alexandru al II-lea) \xc3\xaen Germania pentru a ob\xc8\x9bine recunoa\xc8\x99terea din partea lui Agnes. Cu toate c\xc4\x83 papa \xc8\x98tefan a murit \xc3\xaenainte ca delega\xc8\x9bia s\xc4\x83 revin\xc4\x83 la Roma, ajutorul din partea lui Agnes a permis lui Hildebrand (Grigore al VII-lea) s\xc4\x83 \xc3\xael depun\xc4\x83 pe antipap\xc4\x83 \xc8\x99i cu ajutorul ei a fost \xc3\xaenlocuit cu episcopul de Floren\xc8\x9ba, Nicolae al II-lea._NEWLINE_\xc3\x8en 1062, Henric al IV-lea a fost r\xc4\x83pit de c\xc4\x83tre un grup de oameni, printre care arhiepiscopul Anno al II-lea de K\xc3\xb6ln \xc8\x99i Otto de Nordheim, \xc3\xaentr-o conspira\xc8\x9bie menit\xc4\x83 s\xc4\x83 o \xc3\xaenl\xc4\x83ture pe Agnes din regen\xc8\x9b\xc4\x83. Henric a fost dus la K\xc3\xb6ln \xc8\x99i, de\xc8\x99i a reu\xc8\x99it la un moment dat s\xc4\x83 fug\xc4\x83 de sub escort\xc4\x83 cu o barc\xc4\x83, a fost capturat din nou. Pentru r\xc4\x83scump\xc4\x83rarea \xc3\xaemp\xc4\x83ratului, Agnes s-a retras de la putere. Dup\xc4\x83 detronare, ea s-a mutat la Roma \xc8\x99i a ac\xc8\x9bionat ca mediator \xc8\x99i negociator \xc3\xaentre fiul ei, Henric al IV-lea \xc8\x99i du\xc8\x99manii acestuia. Ea a murit la Roma la 14 decembrie 1077, fiind \xc3\xaenmorm\xc3\xa2ntat\xc4\x83 \xc3\xaen Basilica Sf\xc3\xa2ntul Petru din Roma.'